דף הבית / כל הכתבות / בעולם / אינטרסנטים: מי מממן את המלחמה בקנאביס?	אינטרסנטים: מי מממן את המלחמה בקנאביס?
14 ביולי 2014	חברות התרופות וארגוני שיטור ואכיפה הם הגופים העומדים מאחורי המאבק כנגד לגליזציה של קנאביס והם אלו המממנים את ההתנגדות להקלה בחוקי האיסור על הצמח – הן למטרות פנאי והן למטרות רפואיות.
כשיותר ויותר מדינות בארה"ב מתקדמות לכיוון לגליזציה של קנאביס, קבוצות אינטרסים שונות לוקחות חלק בהתנגדות לתהליך ואף מממנות אותה במסווה של מלחמה בשימוש בסמים. כך על פי 'The Nation', המגזין השבועי הוותיק ביותר בארה"ב (הוקם ב-1865).
"זה יותר ממוזר שאותן קבוצות משתפות פעולה עם ארגונים שונים המובילים את המאבק להתנגדות להקלה על חוקי הקנאביס," נכתב. "חלק ארי מהמימון של אותם ארגונים המתנגדים ללגליזציה מגיע מחברות תרופות שונות ומספקים המייצרים תרופות אופיואידיות ומשככי כאבים. לדברי המבקרים, מימון זה מעצב את מטרות הארגונים אשר מתמקדים פחות בשימוש לקוי בתרופות מרשם ויותר בהקשחת העמדה כנגד שימוש במריחואנה, תוך התנגדות אפילו לשינויים קלים ביותר בחוקים הנוקשים וחיזוק רשויות האכיפה."
בכתבה שפורסמה בעניין זה ב'ביזנס אינסיידר' טוענת הכותבת, פאמלה אנגל, כי אין זה הגיוני שקבוצות המתנגדות לשימוש בסמים נוקטות עמדה כל כך רכה כאשר זה נוגע לשימוש בתרופות מרשם, במיוחד כשהנתונים מראים עלייה משמעותית בכמות האנשים העושים שימוש לקוי במשככי כאבים שונים.
"תרופות מרשם הורגות יותר אנשים מהרואין וקוקאין גם יחד," היא כותבת. "משככי כאבים קשורים גם לעלייה בשימוש בהרואין ומריחואנה, על אף שנפוצה ביותר, היא איננה ממכרת ואיננה מובילה למקרי מוות. לגליזציה של קנאביס תפגע באופן ברור בחברות התרופות המרוויחות הון תועפות מסמים כמו ויקודין ואוקסיקונטין. קנאביס רפואי הוא פחות ממכר ויכול לעזור בהתמודדות עם כאבים במקום אותן תרופות מרשם."
גם גופי משטרה וארגוני שוטרים פועלים כנגד לגליזציה של מריחואנה וכפי שנכתב ב-'The Nation', גופי משטרה מקומיים תלויים למעשה במימון פדרלי שניתן להם במסגרת אותה 'מלחמה בסמים'. אותם גורמי אכיפה מפעילים לובי כדי לקדם עונשים נוקשים יותר על עבירות הקשורות למריחואנה.
ואכן, כפי שפורסם בחודש שעבר, אחד התורמים הגדולים ביותר למאבק כנגד הקנאביס הרפואי, הוא המיליארדר היהודי שלדון אדלסון, שתרם 2.5 מיליון דולר למאבק נגד הצעת החוק לקנאביס במרשם רופא. אדלסון עצמו הוא ראש ארגון Adelson Clinic שמטרתו, כך על פי הכתוב באתר האינטרנט של החברה, היא "טיפול בהתמכרויות להרואין ומשככי כאבים". עם זאת תורם כאמור אדלסון דווקא כנגד השימוש בקנאביס רפואי – שיכול לצמצם משמעותית את השימוש באותן תרופות.
בחודש שעבר הוגשה תביעת ענק כנגד חברת "טבע" בגין הונאה לאחר שעודדה על פי החשד שימוש בתרופות בניגוד לחוק. נציגים רשמיים משני מחוזות בקליפורניה, ארה"ב, הודיעו כי תבעו את 5 מחברות התרופות הגדולות בעולם באשמה כי גרמו למגפה של שימוש במשככי כאבים וזאת על ידי "קמפיין הונאה" שמטרתו היתה להגביר את קצב המכירות של משככי כאבים חזקים כגון אוקסיקונטין.
בישראל אינה זקוקה 'הרשות למלחמה בסמים' לתרומות חיצוניות שכן הציבור משלם מיליוני שקלים בכל שנה למימון פעילותה. רק בשנה שעברה גדל התקציב פי 3 וזאת לצד משכורות עתק שניתנות למנהלי הרשות ועולות בחדות משנה לשנה (ראו: כמה מרוויח מנכ"ל הרשות למלחמה בסמים?).
ארגון 'אל סם' עם זאת, מקבל תרומות בסך של למעלה מחצי מיליון ש"ח בשנה מארגונים וחברות כמו "טבע", "בנק הפועלים", "בנק לאומי", "בנק דיסקונט", "הבנק הבינלאומי", "ישראכארט" ועוד.